《晚由金家堰步至崇先寺》
清代·厉鹗

一峰抱花回，不知凡几里。迟日落未落，散策从此始。

石梁跨涧空，苔枝皆倒倚。入寺罢晚参，僧堂寂如水。

诘曲取微径，返景照花里。瀰漫遍岩壑，春透无剩蕊。

乍疑吐佛光，白毫映霞紫。复讶妙香生，馝馞得禅髓。

盘桓憩松根，结茅拟来此。何必问通波，远寻光福市。

作者简介：厉鹗（1692-1752），字太鸿，又字雄飞，号樊榭、南湖花隐等，钱塘（今浙江杭州）人，清代文学家，浙西词派中坚人物。康熙五十九年举人，屡试进士不第。家贫，性孤峭。乾隆初举鸿博，报罢。性耽闻静，爱山水，尤工诗馀，擅南宋诸家之胜。著有《宋诗纪事》、《樊榭山房集》等。